Šokis su vilkais

Šokis su vilkais () – 1990 m. JAV vesternas. Filme pasakojama istorija apie JAV karininką, kuris susidraugavo su Lakotos indėnais ir paaukojo savo karjerą jų labui. Visame pasaulyje filmas uždirbo 424 mln. JAV dolerių. Filmą režisavo, prodiusavo ir pagrindinį vaidmenį atliko Kevinas Kostneris.

Siužetas 

1863 m., JAV pilietinio karo frontas. Leitenantas Džonas Danbaras sunkiai sužeistas į koją, gyvenimas regisi beprasmis, todėl jis šoka ant žirgo ir lekia tiesiai į taikinį konfederatams. Šis veiksmas įkvepia bendražygius pulti, ir Džonas vietoje savižudžio tampa didvyriu. Gavęs žirgą Cisco ir leidimą pasirinkti norimą tarnavimo postą, jis išvyksta į Vakarų frontą.

Atvykęs į vietos administraciją, leitenantas išsiunčiamas drauge su vietiniu vežiku į atokų postą prerijose. Jiedu randa postą apleistą, bet Džonas ryžtasi jame pasilikti. Dienų dienas jis leidžia vienas, rašydamas dienoraštį, besidžiaugdamas gamta, jam draugiją palaiko tik žirgas ir prisijaukintas vilkas Two Socks. Džoną išsiuntęs kapitonas nusižudo, o vežiką kelyje nužudo pauniai, todėl niekas nebežino apie tai, kad Džonas liko poste.

Kartą Džonas užklumpa indėną, bandantį pagrobti jo arklį. Nors indėnas pabėga, bandymai pavogti arklį toliau tęsiasi. Leitenantas ryžtasi pats nuvykti pas indėnus. Pakeliui jis randa sužeistą jų moterį (Stovinčią su Kumščiu) ir atgabena į indėnų stovyklą. Nors indėnai pradžioje nusiteikę priešiškai, vėliau, vedami Spiriančio Paukščio, patys atvyksta užmegzti kontakto su Džonu. Jų ryšiai gerėja, ypač po to, kai Džonas padeda indėnams bizonų medžioklėje bei kuomet paaiškėja, kad Stovinti su Kumčiu yra baltoji, vaikystėje priglobta lakotų, ir moka šiek tiek angliškai.

Antroji filmo dalis pradedama tuo, kad Džonas ilgisi žiemoti išvykusių indėnų. Kartą bežaisdamas su Two Socks jis juos vėl sutinka. Indėnai duoda Džonui „Šokančio su Vilkais“ vardą. Lakotai jį priima į savo stovyklavietę. Ten jis praleidžia daug laiko su Stovinčia su Kumščiu, mokydamasis lakotų kalbos, ir ją įsimyli. Kartą dauguma genties vyrų išvyksta į karinį žygį, o likusius lakotus užpuola pauniai. Šokantis su Vilkais atiduoda lakotams savo ginklų atsargas ir padeda nukauti užpuolikus. Grįžęs Spiriantis Paukštis, leidžia Šokančiam su Vilkais vesti Stovinčią su Kumščiu.

Artėjant žiemai, indėnai vėl keliasi į žiemos stovyklavietę. Šokantis su Vilkais pasiryžęs keliauti kartu, tačiau jis užsuka į savo postą pasiimti dienoraščio. Ten įsikūręs naujas amerikiečių dalinys jį palaiko indėnu, nušauna jo žirgą, o patį paima į nelaisvę. Šokančiam su Vilkais atsisakius bendradarbiauti su amerikiečiais, jis gabenamas į teismą. Tačiau lakotai užpuola ir nužudo amerikiečius, bei išvaduoja Šokantį su Vilkais.

Žiemavietėje Šokantis su Vilkais nusprendžia drauge su Stovinčia su Kumščiu palikti lakotus, kad jie dėl jo nebūtų persekiojami. Vėliau amerikiečių armija, vedama paunių, randa lakotų stovyklavietę, bet ji jau apleista.

Aktoriai 

 Kevin Costner – Lt. John J. Dunbar/Šokantis su Vilkais (Dances with Wolves, Šuŋgmánit Tȟáŋka Ób Wačhí)
 Mary McDonnell – Stovinti su Kumščiu (Stands With A Fist, Napépȟeča Nážiŋ Wiŋ)
 Graham Greene – Spiriantis Paukštis (Kicking Bird, Ziŋtká Nagwáka)
 Rodney A. Grant – Vėjas Jo Plaukuose ( Wind In His Hair, Pȟehíŋ Otȟáte)
 Floyd Red Crow Westerman – Vadas Dešimt Lokių (Chief Ten Bears, Matȟó Wikčémna)
 Tantoo Cardinal – Juodas Apsiaustas (Black Shawl, Šiná Sápa Wiŋ)
 Jimmy Herman – Akmeninis Jauniklis (Stone Calf, Íŋyaŋ Ptehíŋčala)
 Nathan Lee Chasing His Horse – Daug Šypsosi (Smiles A Lot, Iȟá S’a)
 Michael Spears – Ūdra (Otter, Ptáŋ)
 Jason R. Lone Hill – Kirminas (Worm, Waglúla)
 Charles Rocket – Lt. Elgin
 Robert Pastorelli – vežikas Timmons
 Larry Joshua – Sgt. Bauer
 Maury Chaykin – Maj. Fambrough
 Wes Studi – nuožmiausias iš paunių

Filmavimas 

„Šokis su vilkais“ filmuotas įvairiose JAV vietose: Pietų Dakotoje (rančose netoli Piro ir Rapid Sičio, Bedlandso nacionaliniame parke, Juoduosiuose kalnuose, prie Bel Fušo upės), taip pat Vajominge. Bizonų medžioklės scena filmuota Triple U Buffalo rančoje.

Filmavimas buvo sudėtingas dėl nenuspėjamų meteorologinių sąlygų Pietų Dakotoje, kaprizingo vilkų elgesio, kompleksiškų indėnų mūšių scenų. Ypač sudėtinga buvo bizonų medžioklės scena, kuriai reikėjo kelių tūkstančių bizonų būrio ir ~100 indėnų. Filmuojant šią sceną, Kostneris susidūrė su kitu varovu ir nukrito nuo žirgo, smarkiai susitrenkdamas nugarą.

Filmavimas gamtoje, su laukiniais žvėrimis, vaikais reikalavo daug išlaidų, todėl Kostneris 3 mln. JAV dolerių viršijo filmo biudžetą. Daugumoje filmo scenų vartojama lakotų kalba. Jos instruktore buvo Doris Leader Charge, kuri taip pat vaidino ir Vado Dešimt Lokių žmoną.

Įvertinimas 

„Šokis su vilkais“ buvo labai teigiamai įvertintas kritikų ir susilaukė didelio finansinio pasisekimo. „Rotten Tomatoes“ buvo pateikta 80 % teigiamų atsiliepimų. Filmas girtas už kinematografiją, vaidybą, vietinių kalbų pritaikymą. Filmas teigiamai vertintas indėnų bendruomenių, Kostneris paskelbtas Sju Didžiosios Tautos garbės nariu.

Tiesa, buvo pastabų dėl netinkamo lakotų gramatikos naudojimo filme bei Kostnerio, kaip „baltojo didvyrio“, gelbstinčio vietinius, vaidmens.

2007 m. JAV Kongreso biblioteka filmą įtraukė Nacionalinį kino registrą.

Apdovanojimai 

Laimėjo Oskarus šiose nominacijose:
 Kinematografija
 Režisierius: Kevin Costner
 Filmo montažas
 Muzika (bendrai): John Barry
 Geriausias filmas
 Geriausias garsas
 Scenarijus: Michael Blake

Nominuotas, tačiau nelaimėjo:
 Geriausias pagrindinis aktorius: Kevin Costner
 Geriausia antraplanė aktorė: Mary McDonnell
 Geriausios dekoracijos ir kostiumų dizainas

Išnašos 

1990 filmai
Dramos
Vesternai
Filmai apie indėnus
JAV filmai